**O b r a z l o ž e n j e :**

Nakon donošenja Odluke o načinu pružanja javnih usluga prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Kostrena (Službene novine Općine Kostrena broj 3/18), predstavničko tijelo jedinice lokalne samouprave dužno je donijeti i odluku o mjerama za sprječavanje nepropisnog odbacivanja otpada i mjerama za uklanjanje odbačenog otpada.

Naime**, člankom 36. Zakona o održivom gospodarenju** otpadom („Narodne novine“ broj 94/13, 73/17) propisano je sljedeće:

(1) Provedbu obveza iz članka 28. stavka 1. točke 3. ovoga Zakona osigurava osoba koja obavlja poslove službe nadležne za komunalni red jedinice lokalne samouprave (u daljnjem tekstu: komunalni redar):

1. mjerama za sprječavanje nepropisnog odbacivanja otpada

2. mjerama za uklanjanje otpada odbačenog u okoliš što uključuje i uklanjanje naplavljenog morskog otpada.

(2) Mjere iz stavka 1. točke 1. ovoga članka uključuju:

1. uspostavu sustava za zaprimanje obavijesti o nepropisno odbačenom otpadu,

2. uspostava sustava evidentiranja lokacija odbačenog otpada,

3. provedbu redovitog godišnjeg nadzora područja jedinice lokalne samouprave radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada,

4. druge mjere sukladno odluci predstavničkog tijela jedinice lokalne samouprave iz stavka 13. ovoga članka.

(3) Radi provedbe mjera iz stavka 1. točke 2. ovoga članka komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

(4) Rješenjem iz stavka 3. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseca od dana zaprimanja rješenja.

(5) Protiv rješenja iz stavka 3. ovoga članka može se izjaviti žalba nadležnom upravnom tijelu, a protiv rješenja komunalnog redara Grada Zagreba može se izjaviti žalba Ministarstvu.

(6) Istekom roka određenog rješenjem iz stavka 4. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 3. ovoga članka nije izvršena, jedinica lokalne samouprave, odnosno Grad Zagreb dužan je osigurati uklanjanje tog otpada predajom ovlaštenoj osobi za gospodarenje tom vrstom otpada.

(7) Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

(8) Jedinica lokalne samouprave dužna je podatke utvrđene rješenjem iz stavka 3. ovoga članka mjesečno unositi u mrežnu aplikaciju sustava evidentiranja lokacija odbačenog otpada iz članka 137. stavka 3. točke 7. ovoga Zakona.

(9) Izvršno tijelo jedinice lokalne samouprave dužno je izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz stavka 1. ovoga članka podnijeti predstavničkom tijelu te jedinice do 31. ožujka tekuće godine za prethodnu kalendarsku godinu.

(10) Predstavničko tijelo jedinice lokalne samouprave dužno je, temeljem izvješća iz stavka 9. ovoga članka, donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

(11) Sredstva za provedbu mjera iz stavka 1. ovoga članka osiguravaju se u proračunu jedinice lokalne samouprave.

(12) Jedinica lokalne samouprave ima pravo na naknadu troška uklanjanja otpada iz stavka 6. ovoga članka od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

(13) Način provedbe mjera propisanih ovim člankom uređuju se odlukom predstavničkog tijela jedinice lokalne samouprave o mjerama za sprječavanje nepropisnog odbacivanja otpada i mjerama za uklanjanje odbačenog otpada, koja se odmah po donošenju dostavlja Ministarstvu, te objavljuje u službenom glasilu i na mrežnim stranicama jedinice lokalne samouprave.

Osnovna pitanja koja se uređuju ovim aktom su utvrđivanje mjera za sprječavanje nepropisnog odbacivanja otpada i mjera za uklanjanje otpada odbačenog u okoliš, a sukladno obvezi Općine Kostrena utvrđene Zakonom.

Mjere uključuju uspostavu sustava za zaprimanje obavijesti o nepropisno odloženom otpadu, uspostavu sustava evidentiranja lokacija odbačenog otpada, provedbu redovitog godišnjeg nadzora područja Općine Kostrena radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada i druge mjere sukladno Odluci.

Pri provođenju mjera za uklanjanje odbačenog otpada u okoliš ovlast nad provođenjem iste je u djelokrugu komunalnog redara.

Odluka se donosi u cilju ispunjenja zakonskih odredbi i unaprjeđenja stanja u prostoru u odnosu na postupanje s nepropisno odloženim otpadom.

Pravna osnova za donošenje odluke je članak 36. stavka 13. Zakona o održivom gospodarenju otpadom („Narodne novine“ broj 94/13, 73/17) i članak 34. Statuta Općine Kostrena („Službene novine Općine Kostrena“ broj 2/18).

**NACRT ODLUKE**

Na temelju članka 36. stavka 13. Zakona o održivom gospodarenju otpadom („Narodne novine“ broj 94/13, 73/17) i članka 34. Statuta Općine Kostrena („Službene novine Općine Kostrena“ broj 2/18), Općinsko vijeće Općine Kostrena na sjednici održanoj dana \_\_. travnja 2018. godine, donijelo je

**ODLUKU**

**o mjerama za sprječavanje nepropisnog odbacivanja otpada i mjerama za uklanjanje odbačenog otpada**

**Članak 1.**

Ovom se Odlukom uređuje način provedbe mjera za sprječvanje nepropisnog odbacivanja otpada i mjera za uklanjanje odbačenog otpada u okoliš na području Općine Kostrena.

Kada uklanjanje odbačenog otpada zahtjeva mjere koje nisu propisane ovom Odlukom, primijenit će se Zakon o održivom gospodarenju otpadom neposredno.

**Članak 2.**

Nepropisno odbačenim otpadom u smislu ove Odluke, smatra se osobito:

- otpad odbačen u okoliš,

- krupni (glomazni) otpad ostavljen na javnim površinama,

- opasni i građevinski otpad odbačen na javnim površinama.

**Članak 3.**

U Općini Kostrena uspostaviti će se sustav za zaprimanje obavijesti o nepropisno odbačenom otpadu putem obrasca objavljenog na mrežnim stranicama Općine Kostrena, kao i sustav evidentiranja lokacija odbačenog otpada na području Općine Kostrena.

Osim prijave putem mrežne stranice, građani će nepropisno odbačeni otpad moći prijaviti putem aplikacije „Gradsko oko“ ili ispuniti obrazac obavijesti o nepropisno odbačenom otpadu te ga dostaviti osobno u pisarnicu ili putem pošte u Jedinstveni upravni odjel Općine Kostrena.

Osim mjera iz stavka 1. i 2. ovog članka, Općina Kostrena će učestalo provoditi nadzor na svom području radi utvrđivanja postojanja odbačenog otpada, a posebno lokacija na kojima je u posljednje dvije godine evidentirano postojanje odbačenog otpada.

**Članak 4.**

Općina Kostrena provodit će i druge mjere:

* učestalu kontrolu problematičnih lokacija očevidom putem komunalnog redara
* postavljanje znakova upozorenja o zabrani odbacivanja otpada
* postavljanje prepreka za sprječavanje prolaska
* ograđivanje površina fizičkim preprekama
* mogućnost postave video nadzora nad ugroženim i saniranim površinama
* putem javnih medija priopćavati način i kontakt broj na koje je moguće prijaviti nepropisno odbacivanje otpada
* provođenje edukacije građana (putem izrade i distribucije letka o zaštiti javnih površina i o načinu zbrinjavanja otpada putem ovlaštene tvrtke, radionica, predavanja, medija i slično)
* provoditi eko akcije radi uklanjanja nepropisnog odbačenog otpada.

**Članak 5.**

Radi provedbe mjera za uklanjanjem otpada iz okoliša komunalni redar će rješenjem naložiti vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad, uklanjanje tog otpada, odnosno osobi koja, sukladno posebnom propisu upravlja određenim područjem (dobrom), ako je otpad odložen na tom području (dobru).

**Članak 6.**

Rješenjem iz članka 5. ove Odluke određuje se: lokacija odbačenog otpada, procijenjena količina otpada, obveznik uklanjanja otpada te obveza uklanjanja otpada predajom ovlaštenoj osobi za gospodarenje predmetnom vrstom otpada u roku koji ne može biti duži od 6 mjeseci od dana zaprimanja rješenja.

Protiv rješenja iz članka 5. ove Odluke može se izjaviti žalba nadležnom upravnom tijelu Primorsko-goranske županije.

Istokom roka određenog rješenjem iz ovog članka, komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem iz ovog članka nije izvršena, Općina Kostrena dužna je osigurati uklanjanje tog otpada predajom ovlaštenoj osobi za gospodarenje predmetnom vrstom otpada.

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u svezi s odbačenim otpadom, komunalni redar ovlašten je zatražiti nalog suda i asistenciju službenika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 7.**

Općina Kostrena ima obvezu podatke utvrđene rješenjem iz članka 5. ove Odluke mjesečno unositi u mrežnu aplikaciju sustava evidentiranja lokacija odbačenog otpada iz članka 137.st.3. t. 7. Zakona o održivom gospodarenje otpadom.

**Članak 8.**

Općinski načelnik dužan je Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. ove Odluke podnijeti Općinskom vijeću Općine Kostrena do 31. ožujka tekuće godine za prethodnu kalendarsku godinu.

Općinsko vijeće Općine Kostrena temeljem Izvješća iz stavka 1. ovog članka ima obvezu donijeti odluku o provedbi posebnih mjera sprečavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

**Članak 9.**

Sredstava za provedbu mjera iz članka 1. ove Odluke osiguravaju se u proračunu Općine Kostrena.

**Članak 10.**

Općina Kostrena ima pravo na nadoknadu troška uklanjanja odbačenog otpada iz članka 5. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio prema načelu „onečišćivač plaća“.

**Članak 11.**

Redovni godišnji nadzor područja Općine Kostrena radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Općine Kostrena.

**Članak 12.**

Ova Odluka stupa na snagu osmog dana od dana objave u „Službenim novinama Općine Kostrena“.

Ova Odluka, odmah po donošenju, dostaviti će se Ministarstvu zaštite okoliša i energetike i objaviti na mrežnoj stranici Općine Kostrena [www.kostrena.hr](http://www.kostrena.hr).

KLASA:

URBROJ:

Kostrena, \_\_\_ travnja 2018. godine

**OPĆINSKO VIJEĆE OPĆINE KOSTRENA**

**Predsjednik**

Dražen Soldan